ฟิลลิปไม่สนมะกันฟื้น  เชียร์ลุยกองอีเมอร์จิง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — “ฟิลลิป” ไม่สนเศรษฐกิจสหรัฐอเมริกาฟื้น เดินหน้าแนะนำกองทุนลงทุนอีเมอร์จิง มาร์เก็ต 
บริษัทหลักทรัพย์ (บล.) ฟิลลิป (ประเทศไทย) รายงานในบทวิเคราะห์ประจำสัปดาห์ว่า แม้ว่าเศรษฐกิจสหรัฐอเมริกาจะส่งสัญญาณฟื้นตัวทำให้หุ้นทั่วโลกปรับตัวเพิ่มขึ้น แต่เป้าหมายในการลงทุนของ บล.ฟิลลิป (ประเทศไทย) ยังอยู่ที่ตลาดเกิดใหม่เป็นหลัก
“ตลาดที่เป็นเป้าหมายของเรายังคงเป็นตลาดหุ้นในกลุ่มประเทศตลาดเกิดใหม่ (อีเมอร์จิง มาร์เก็ต) ซึ่งมีการเติบโตของเศรษฐกิจที่แข็งแกร่งกว่าสหรัฐและยุโรป รวมถึงยังเป็นเป้าหมายของเงินทุนที่จะไหลเข้าไปลงทุนอีกด้วย” บล.ฟิลลิป รายงาน
อย่างไรก็ตาม การลงทุนยังคงต้องระมัดระวังจังหวะในการลงทุนเนื่องจากการออกมาตรการต่างๆ ในการป้องกันการเก็งกำไร ภาวะฟองสบู่ราคาสินทรัพย์และการเปลี่ยนนโยบายการเงิน
สำหรับกองทุนที่แนะนำเรายังคงเป็นกองทุนเปิด อเบอร์ดีน โกลบอล อีเมอร์จิ้ง โกรท ฟันด์ (ABGEM) โดยอย่างน้อย 2 ใน 3 ของพอร์ตลงทุนจะลงทุนในบริษัทที่ประกอบกิจการในประเทศที่เป็นตลาดเกิดใหม่ในภูมิภาคต่างๆ ของโลก และกองทุนเปิด อเบอร์ดีน เอเชีย แปซิฟิค เอคควิตี้ ฟันด์ (ABAPAC) ลงทุนในกองทุนหลักในสิงคโปร์ที่เน้นลงทุนหุ้นในภูมิภาคเอเชียแปซิฟิก ไม่รวมตลาดหุ้นญี่ปุ่น โดยมีการบริหารกองทุนในเชิงรุกเพื่อเพิ่มมูลค่าเงินลงทุนในระยะยาว ซึ่งมีลักษณะการเลือกหุ้นที่มีโอกาสฟื้นตัวได้เร็วและต่อเนื่อง รวมถึงกองทุน กรุงศรีอลิอันซ์ จีไอ บริค สตาร์ (KFBRIC) ซึ่งมีผลการดำเนินงานที่โดดเด่นในปีที่ผ่านมา
ทั้งนี้ การที่สหรัฐประกาศอัตราดอกเบี้ยไว้ในระดับเดิม ช่วยเพิ่มความมั่นใจต่อนักลงทุนว่ารัฐบาลจะไม่ถอนการกระตุ้นเศรษฐกิจเร็วเกินไป โดยตัวเลขผู้ขอรับสวัสดิการว่างงานก็ลดลงอย่างต่อเนื่อง แม้จะลดลงน้อยกว่าที่ตลาดคาดไว้ แต่อย่างน้อยเป็นสัญญาณว่าตลาดแรงงานยังคงฟื้นตัวต่อเนื่อง ขณะที่อัตราเงินเฟ้อก็ยังทรงตัวอยู่ที่ 1.2% เมื่อเทียบช่วงเดียวกันของปีก่อน โดยตลาดส่วนใหญ่คาดการณ์ว่าอาจเห็นการปรับขึ้นอัตราดอกเบี้ยในช่วงปลายปีนี้
ขณะที่ทางฝั่งยุโรป แม้ตลาดหลักจะยังคงปรับตัวขึ้นตามความมั่นใจเกี่ยวกับเศรษฐกิจโลก แต่การแก้ปัญหาของกรีซที่ส่อเค้าว่าไม่ง่ายอย่างที่คิด จึงเป็นปัจจัยกดดันการปรับเพิ่มขึ้นของตลาดหุ้นในยุโรป